秋日白鷺亭向夕有感
作者：王琪
朝代：宋

paragraphs: 白鷺敞西軒，檐宇窮爽塏。
千峰若連環，翠色不可解。
是時天宇曠，六幕無纖靄。
金斗熨秋江，素練橫衣带。
乾坤清且歛，氣象朝昏改。
蘆花作雪風，飛舞來滄海。
九霄汀鷺起，萬里檣烏快。
月上三山頭，鳥沒橫塘外。
蒼茫洲渚寥，錯落星斗大。
開尊屏絲竹，披襟向蕭籟。
余生本江湖，偃蹇欣所會。
清興雖自廢，苦嗜亦吾累。
魚龍憑夜濤，四面忽滂湃。
安得燃犀燈，煌煌發水怪。